דנה בלנקשטיין כהן

דנה בלנקשטיין-כהן (נולדה ב-3 במרץ 1981) היא מנהלת בית הספר סם שפיגל לקולנוע ולטלוויזיה, במאית קולנוע ויזמית תרבות ישראלית.

ביוגרפיה 
נולדה בשנת 1981 בכפר איינזידל שבשווייץ לבמאית התיאטרון דדי ברון ולרופא אלכסנדר בלנקשטיין. לה שלוש אחיות.

בשנת 1983 חזרה משפחתה לישראל והיא גדלה בתל אביב-יפו. בהיותה בת שמונה התגרשו הוריה.

בוגרת תיכון אלון ברמת השרון במגמת קולנוע.

שירתה בצה"ל כמש"קית חינוך וכקצינת חינוך.  

בשנת 2003 הייתה עוזרת אישית של הבמאי שבי גביזון בסרטו "האסונות של נינה", ובעקבות זאת בחרה בלימודי קולנוע. ביימה וצילמה את סרט המייקינג אוף על סרטו של גביזון "אבידות ומציאות". בשנת 2008 סיימה בהצטיינות יתרה את לימודיה בבית הספר סם שפיגל. במסגרת לימודיה ביימה שני סרטים קצרים — "קמפינג", שהשתתף בפסטיבל ברלין 2007, וסרט הגמר "כאבי גדילה".  הייתה עוזרת במאי של רנן שור בסרטו "הבודדים". 

לאחר לימודיה שימשה כמורה לקולנוע בתיכון אלון רמת השרון; כחונכת הפקה בבית הספר סם שפיגל, וכעורכת תסריט בחברת ההפקות אפיקים מאוחדים; יסדה וניהלה את מחלקת קולנוע וטלוויזיה בחברה הכלכלית לפיתוח כפר סבא. המחלקה בראשותה עסקה בין היתר בעידוד וקידום הפקות שצולמו בעיר כפר סבא, בהקמת מיזמי תרבות וכן בפעילות בתחום החינוך והקהילה.

ביימה שני פרקי פיילוט לסדרת טלוויזיה חדשה, "תל אביביות", שהפיק יורם גלובוס בשנת 2012 ושודרו בערוץ 10.

שימשה מנכ"לית האקדמיה הישראלית לקולנוע וטלוויזיה מאז 2016 ועד סוף 2019.

באוגוסט 2019 נבחרה למנהלת בית הספר סם שפיגל, במקומו של רנן שור, מייסד בית הספר ומי שעמד בראשו במשך 30 שנה, ונכנסה לתפקידה באוקטובר 2019. חודשים אחדים לאחר כניסתה לתפקידה פרצה מגפת הקורונה, שהביאה למעבר ללמידה מרחוק. בין השאר ישמה את מיזם "סיפורים מהבידוד", תחרות סיפורים קצרים שהזוכים בה קיבלו מענק פיתוח כדי להפוך את הסיפור לתסריט.

פילמוגרפיה 
קמפינג (סרט ביכורים, סם שפיגל ; במאית ותסריטאית, 2006)
כאבי גדילה (סרט גמר, סם שפיגל; במאית ותסריטאית, 2008)
תל אביביות (מיני-סדרה; במאית, 2012)

חיים אישיים 
מתגוררת בתל אביב-יפו. נשואה לבמאי הקולנוע ואמן הווידאו יואב כהן, איתו למדה בבית הספר סם שפיגל, ולהם שני ילדים.

קישורים חיצוניים 

 דנה בלנקשטיין כהן, באתר של בית הספר סם שפיגל
 
 
 

 רותה קופפר, מנהלת סם שפיגל: "נטפליקס משקיעים בבית הספר למרות שאין להם את הזכויות", כלכליסט, 27 ביולי, 2022

הערות שוליים

בוגרות בית הספר סם שפיגל לקולנוע ולטלוויזיה
בוגרי בית הספר סם שפיגל לקולנוע ולטלוויזיה
סגל בית הספר סם שפיגל לקולנוע ולטלוויזיה
יזמות ישראליות
יזמים ישראלים
מנכ"ליות ישראליות
מנכ"לים ישראלים
במאיות ישראליות
במאים ישראלים
נשות חינוך ישראליות
אנשי חינוך ישראלים
בוגרות תיכון אלון (רמת השרון)
בוגרי תיכון אלון (רמת השרון)
עולות בשנות ה-1980
עולים בשנות ה-1980
ישראליות ילידות שווייץ
ישראלים ילידי שווייץ
ישראליות שנולדו ב-1981
ישראלים שנולדו ב-1981